ธนารักษ์ชงที่5พันไร่ให้คนจนเช่า
ธนารักษ์เสนอคลังจัดหาที่ดินราชพัสดุล็อตแรก 5,000 ไร่ ให้คนจนเช่า เล็งใช้ที่ รสพ.เขตจตุจักร 4 ไร่
1 ธ.ค. 2558

ธนารักษ์เสนอคลังจัดหาที่ดินราชพัสดุล็อตแรก 5,000 ไร่ ให้คนจนเช่า เล็งใช้ที่ รสพ.เขตจตุจักร 4 ไร่
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า ขณะนี้กรมธนารักษ์ได้เสนอพื้นที่ที่มีความเหมาะสมให้กระทรวงการคลัง และสำนักงานเศรษฐกิจการคลัง (สศค.) พิจารณาที่ดินราชพัสดุเพื่อดำเนินโครงการบ้านเพื่อผู้มีรายได้น้อยตามนโยบายรัฐบาลแล้วจำนวน 76 แปลง จากพื้นที่พิจารณาทั้งหมด 500 แปลง
ทั้งนี้ ได้แบ่งพื้นที่ออกเป็น 3 พื้นที่ คือ เกรดเอ เป็นพื้นที่พร้อมดำเนินการ เกรดบี เป็นพื้นที่ที่มีความพร้อมน้อยกว่า และต้องรอขอคืนพื้นที่จากส่วนราชการอื่น และเกรดซี เป็นพื้นที่ที่มีความน่าสนใจน้อย ความน่าสนใจน้อย
อย่างไรก็ตาม พื้นที่ 76 แปลง ส่วนใหญ่จะอยู่ในต่างจังหวัด ส่วนในกรุงเทพมหานคร (กทม.) มี 1 แปลง คือพื้นที่ขององค์การรับส่งสินค้าและพัสดุภัณฑ์ (รสพ.) บริเวณจตุจักรขนาด 4 ไร่ ซึ่งจะนำมาจัดสรรให้ผู้มีรายได้น้อยและพื้นที่รอบๆ กทม. อีกประมาณ 8-9 แปลง
นายจักรกฤศฏิ์ กล่าวอีกว่า เบื้องต้นการคิดค่าเช่าใช้ที่ราชพัสดุในเขตพื้นที่ กทม.จะคิดในอัตรา 50 สตางค์/ไร่/วา/ปี และเขตต่างจังหวัดจะคิดในอัตรา 25 สตางค์/ไร่/วา/ปี ส่วนผู้ประกอบการที่มาลงทุนในโครงการนี้จะมีต้นทุนเพิ่มอีกเท่าไรขึ้นอยู่กับการพิจารณาของ สศค.
"กรมได้เสนอพื้นที่ไปแล้ว 76 แปลง หรือกว่า 5,000 ไร่ ทั้งในเขต กทม.และต่างจังหวัด ซึ่งหลังจากนี้ต้องรอให้ สศค.ที่เป็นแม่งานพิจารณารายละเอียดว่า รูปแบบโครงการและสัญญาเช่าจะเป็นอย่างไร ซึ่งจะต้องมีการหารือกันภายในและหารือกับภาคเอกชนด้วย" นาย จักรกฤศฏิ์ กล่าว
นอกจากนี้ อธิบดีกรมธนารักษ์ กล่าวว่า สำหรับพื้นที่เกรดบีที่ต้องมีการขอคืนจากส่วนราชการอื่นที่ได้ใช้ประโยชน์ในพื้นที่อยู่มั่นใจว่าจะดำเนินการได้ไม่ยาก เนื่องจากเป็นนโยบายรัฐบาล ส่วนราชการใดมีความพร้อมก็แจ้งคืนได้ทันที เพื่อนำมาให้ประชาชนเช่า
นายจักรกฤศฏิ์ ชี้แจงว่า เกณฑ์การเช่าที่ดินในกรณีที่เป็นที่อยู่อาศัยได้กำหนดอายุการเช่าได้สูงสุดนาน 30 ปี เมื่อครบกำหนดสามารถต่อสัญญาได้เป็นครั้งๆ ส่วนการใช้เชิงพาณิชย์ขณะนี้อยู่ระหว่างการแก้ไขกฎหมาย เพื่อให้สามารถเช่าได้สูงสุด 99 ปี ขณะที่โครงการบ้านผู้มีรายได้น้อย ผู้เช่าสามารถเปลี่ยนมือการเช่าได้ขึ้นอยู่กับว่าได้ตกลงทำสัญญาไว้อย่างไร
สำหรับโครงการนี้รัฐบาลตั้งเป้ารวบรวมที่ดินราชพัสดุทั่วประเทศ ประมาณ 2 หมื่นไร่ เพื่อให้ผู้ประกอบการสร้างที่อยู่อาศัยเพื่อให้เช่าใน ราคาถูก เพราะเป็นโครงการในลักษณะทำประโยชน์เพื่อสังคม ซึ่งภาครัฐจะต้องหารือกับภาคเอกชนด้วยว่าพื้นที่ใดเหมาะสม